2004. aasta menufilm "Mida ... me üldse teame!?" (What the Bleep Do We Know!?) oli osalt dokumentaalne, osalt kunstiline avastusretk inimvaimu mõõtmatute võimaluste  maailma ja pakkus täiesti uut arusaama inimelu tähendusest. Intervjueerides maailma tuntuimaid füüsikuid, neurolooge, teolooge, biolooge ja arste, otsisid filmi autorid vastuseid küsimustele kvantfüüsika, vaimsuse ja elu mõtte kohta ning uurisid nende seost inimese tajude, uskumuste, mõtete ja vaimu endaga. Filmist välja kasvanud raamat vaatleb veelgi eksistentsiaalsemaid küsimusi ja annab sulle nõu, kuidas muuta oma elu ning mõista oma sisemist jõudu ja sidet universumiga. See raamat ei paku selgeid vastuseid,  vaid esitab vaimu avardavaid küsimusi, mis julgustavad avastama ennast ja oma elu väljaspool igapäevast tegelikkust. Sa avastad, et võid ise luua oma reaalsuse - uue elu ja uue mõtteviisi. Raamatu aluseks olnud film oli üksnes teekonna algus. Raamat võtab filmis käsitletud ideed, arusaamad ja teadusavastused lähtepunktiks, kust hakata avastama uue paradigma aluseid, oma sisemiste protsesside kvantfüüsikat ja tuntud universumi piire.